Document ID: 32015R0003

KOMISIJOS DELEGUOTASIS REGLAMENTAS (ES) 2015/3
2014 m. rugsėjo 30 d.
kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl struktūrizuotoms finansinėms priemonėms taikomų informacijos atskleidimo reikalavimų techninių reguliavimo standartų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 8b straipsnio 3 dalį,
kadangi:
(1)
pagal Reglamento (EB) Nr. 1060/2009 8b straipsnį investuotojai turėtų gauti pakankamai informacijos apie savo pagrindinio turto kokybę ir rezultatus, kad galėtų atlikti informacija pagrįstą struktūrizuotų finansinių priemonių kreditingumo vertinimą. Tai taip pat sumažintų investuotojų kliovimąsi kredito reitingais ir turėtų palengvinti neužsakytų kredito reitingų suteikimą;
(2)
šis reglamentas turėtų būti taikomas visoms finansinėms priemonėms arba kitam turtui, atsirandantiems dėl pakeitimo vertybiniais popieriais sandorio arba schemos, nurodytų Europos Parlamento ir Tarybos reglamento (ES) Nr. 575/2013 (2) 4 straipsnio 1 dalies 61 punkte, su sąlyga, kad emitentas, iniciatorius ar rėmėjas yra įsisteigęs ir tuo tikslu jo registruota buveinė yra Sąjungoje. Todėl šis reglamentas turėtų apimti tik finansines priemones ar kitą turtą, atsirandančius dėl bet kokio sandorio arba schemos, pagal kuriuos kredito rizika, susijusi su pozicija arba pozicijų grupe, yra segmentuojama ir kuriai būdingi tame straipsnyje nurodyti požymiai. Todėl pagal tą reglamentą pozicija, dėl kurios atsiranda tiesioginė mokėjimo už operaciją arba schemą, naudojamą materialiajam turtui finansuoti arba valdyti, prievolė, neturėtų būti laikoma pakeitimo vertybiniais popieriais pozicija, net jei operacija ar schema yra susijusi su skirtingo prioriteto mokėjimo prievolėmis;
(3)
šio reglamento taikymo sritis neturėtų apsiriboti struktūrizuotų finansinių priemonių, kurie priskiriami vertybiniams popieriams, išleidimu, bet į ją taip pat turėtų būti įtrauktos kitos finansinės priemonės ir turtas, atsirandantys dėl pakeitimo vertybiniais popieriais sandorio arba schemos, pavyzdžiui, pinigų rinkos priemonės, įskaitant turtu užtikrintas komercinių vekselių programas. Be to, šis reglamentas turėtų būti taikomas Sąjungoje registruotų kredito reitingų agentūrų suteiktus kredito reitingus turinčioms ir jų neturinčioms struktūrizuotoms finansinėms priemonėms. Į šio reglamento sritį taip pat turėtų patekti privatūs ir dvišaliai sandoriai, taip pat sandoriai, kurie nėra siūlomi visuomenei ar įtraukiami į reguliuojamos rinkos prekybos sąrašą;
(4)
šiame reglamente pateikiami standartizuoti informacijos atskleidimo šablonai, taikomi kelių kategorijų turto klasėms. Nedarant poveikio šio reglamento taikymo sričiai, kol informacijos teikimo prievoles parengs EVPRI ir patvirtins Komisija, šie standartizuoti informacijos atskleidimo šablonai ir visos informacijos teikimo prievolės pagal šį reglamentą turėtų būti taikomos tik struktūrizuotoms finansinėms priemonėms, užtikrintoms pagrindiniu turtu, kuris yra įtrauktas į šiame reglamente nurodytą pagrindinio turto klasių kategorijų sąrašą ir kuris, be kita ko, nėra privataus ar dvišalio pobūdžio;
(5)
laikydamiesi šio reglamento emitentai, iniciatoriai ir rėmėjai turėtų laikytis nacionalinės ir Sąjungos teisės aktų, reglamentuojančių informacijos šaltinių konfidencialumo apsaugą ar asmens duomenų tvarkymą, kad išvengtų galimo tokių teisės aktų pažeidimo;
(6)
emitentas, iniciatorius ir rėmėjas gali paskirti subjektą, atsakingą už informacijos teikimą interneto svetainei, kurią turi sukurti EVPRI pagal Reglamento (EB) Nr. 1060/2009 8b straipsnio 4 dalį (toliau - SFP interneto svetainė). Informacijos teikimo prievolės vykdymą taip pat turėtų būti įmanoma perduoti kitam subjektui, pavyzdžiui, valdymo įmonei. Tai neturėtų daryti poveikio emitento, iniciatoriaus ir rėmėjo atsakomybei pagal šį reglamentą;
(7)
įvairias technines informacijos teikimo instrukcijas, be kita ko, susijusias su emitentų, iniciatorių ir rėmėjų teiktinų rinkmenų perdavimu ar formatu, EVPRI turėtų paskelbti savo interneto svetainėje. EVPRI tas technines informacijos teikimo instrukcijas turėtų paskelbti tinkamu laiku prieš šiame reglamente nustatytų informacijos teikimo prievolių taikymo pradžios datą, kad emitentai, iniciatoriai, rėmėjai ir kitos dalyvaujančios šalys turėtų pakankamai laiko pagal EVPRI pateiktas technines instrukcijas parengti tinkamas sistemas ir procedūras;
(8)
pagal šį reglamentą teiktina informacija turėtų būti teikiama standartine forma, kad SFP interneto svetainėje duomenys galėtų būti tvarkomi automatiškai. Informacija taip pat turėtų būti skelbiama taip, kad būtų lengvai prieinama bet kuriam SFP interneto svetainės naudotojui. EVPRI turėtų užtikrinti, kad sektorių kompetentingos institucijos turėtų prieigą prie SFP interneto svetainės ir galėtų vykdyti joms pagal Reglamentą (EB) Nr. 1060/2009 pavestas užduotis;
(9)
šis reglamentas pagrįstas techninių reguliavimo standartų projektais, kuriuos EVPRI pateikė Komisijai pagal Europos Parlamento ir Tarybos reglamento (ES) Nr. 1095/2010 (3) 10 straipsnį;
(10)
EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę;
(11)
būtina suteikti pakankamai laiko, kad Sąjungoje įsisteigę struktūrizuotos finansinės priemonės emitentai, iniciatoriai ir rėmėjai galėtų prisitaikyti ir imtis būtinų priemonių siekdami laikytis šio reglamento ir kad EVPRI galėtų sukurti SFP interneto svetainę, kurioje turėtų būti atskleidžiama informacija, kurios reikalaujama pagal šį reglamentą. Todėl šis reglamentas turėtų būti taikomas nuo 2017 m. sausio 1 d. Tačiau būtinas technines informacijos teikimo instrukcijas EVPRI turėtų paskelbti tinkamu laiku prieš šio reglamento taikymo pradžios datą. Tai yra būtina, kad Sąjungoje įsisteigusiems struktūrizuotos finansinės struktūrizuotos priemonės emitentams, iniciatoriams ir rėmėjams būtų galima suteikti pakankamai laiko pagal tas technines instrukcijas parengti tinkamas sistemas ir procedūras, kad būtų užtikrintas išsamios ir tinkamos informacijos teikimas atsižvelgiant į tolesnius Sąjungos finansų rinkų pokyčius,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas taikomas struktūrizuotoms finansinėms priemonėms, kurių emitentas, iniciatorius ar rėmėjas yra įsisteigęs Sąjungoje ir kurios yra išleidžiamos po šio reglamento įsigaliojimo dienos.
2 straipsnis
Informaciją teikiantis subjektas
1. Struktūrizuotos finansinės priemonės emitentas, iniciatorius ir rėmėjas gali paskirti vieną ar kelis informaciją teikiančius subjektus, kurie Reglamento (EB) Nr. 1060/2009 8b straipsnio 4 dalyje nurodytoje interneto svetainėje (toliau - SFP interneto svetainė) skelbia informaciją, kurios reikalaujama pagal šio reglamento 3 ir 4 straipsnius ir 5 straipsnio 3 dalį. Šie subjektai reikiamą informaciją SFP interneto svetainėje skelbia pagal šio reglamento 4-7 straipsnius.
2. Struktūrizuotos finansinės priemonės emitentas, iniciatorius ir rėmėjas, paskyrę 1 dalyje nurodytą subjektą ar subjektus, nedelsdami praneša EVPRI apie pagal tą dalį paskirtą subjektą. Paskyrimas nedaro poveikio emitento, iniciatoriaus ir rėmėjo atsakomybei laikytis Reglamento (EB) Nr. 1060/2009 8b straipsnio.
3 straipsnis
Teiktina informacija
Jeigu struktūrizuota finansinė priemonė yra užtikrinta bet kuriuo 4 straipsnyje nurodytu pagrindiniu turtu, informaciją teikiantis subjektas SFP interneto svetainėje pateikia šią informaciją:
a)
paskolų lygmens informaciją naudojant I-VII prieduose pateiktus standartizuotus informacijos atskleidimo šablonus;
b)
kai taikoma struktūrizuotai finansinei priemonei, toliau nurodytus dokumentus, įskaitant išsamų struktūrizuotos finansinės priemonės mokėjimų srauto aprašymą:
i)
galutinį siūlymo dokumentą ar prospektą, kartu su baigiamaisiais sandorio dokumentais, įskaitant bet kokius viešai paskelbtus dokumentus, kurie yra nurodyti prospekte arba kuriais vadovaujamasi vykdant sandorį, išskyrus teisines nuomones;
ii)
turto pardavimo sutartį, priskyrimo, novacijos ar perleidimo susitarimą ir bet kokį susijusį patikėjimo pareiškimą;
iii)
valdymo, atsarginio valdymo paslaugų, administravimo ir pinigų valdymo susitarimus;
iv)
patikos dokumentą, įkeitimo dokumentą, agentūros atstovavimo susitarimą, susitarimą su sąskaitos banku, garantuotų investicijų sutartį, įtrauktas sąlygas arba pagrindiniam patikos fondui taikomas nuostatas ar susitarimą dėl pagrindinių apibrėžčių;
v)
bet kokius susijusius kreditorių tarpusavio susitarimus, apsikeitimo sandorių dokumentus, subordinuotosios paskolos sutartis, paskolų verslui pradėti sutartis ir susitarimus dėl likvidumo priemonės;
vi)
bet kokius kitus pagrindinius dokumentus, kurie yra būtini sandoriui suprasti;
c)
jeigu prospektas nėra parengtas pagal Europos Parlamento ir Tarybos direktyvą 2003/71/EB (4), sandorio santrauką arba struktūrizuotos finansinės priemonės pagrindinių ypatybių apžvalgą, įskaitant:
i)
susitarimo struktūrą;
ii)
turto ypatybes, pinigų srautus, kredito vertės didinimo ir likvidumo palaikymo paramos ypatybes;
iii)
obligacijų turėtojų balsavimo teises, obligacijų turėtojų ir kitų sandoryje dalyvaujančių kreditorių, kurių reikalavimai užtikrinti, ryšį;
iv)
visų pagal b punktą SFP interneto svetainei pateiktuose dokumentuose nurodytų kritinių įvykių ir įvykių, kurie galėtų turėti reikšmingą poveikį struktūrizuotų finansinių priemonių rezultatams, sąrašą;
v)
struktūros diagramas, kuriose apžvelgiamas sandoris, pinigų srautai ir nuosavybės struktūra;
d)
investuotojams teikiamas ataskaitas, kuriose pateikiama VIII priede nurodyta informacija.
4 straipsnis
Pagrindinis turtas
3 straipsnyje nustatyti informacijos reikalavimai taikomi struktūrizuotoms finansinėms priemonėms, užtikrintoms šiuo pagrindiniu turtu:
a)
būsto hipoteka: ši struktūrizuotų finansinių priemonių klasė apima struktūrizuotas finansines priemones, užtikrintas pirminės ir antrinės rinkos hipoteka ir nuosavo būsto įkeitimo paskolomis. SFP interneto svetainėje pateikiama I priedo šablone nurodyta informacija apie šios klasės struktūrizuotas finansines priemones;
b)
komercinė hipoteka: ši struktūrizuotų finansinių priemonių klasė apima struktūrizuotas finansines priemones, užtikrintas mažmeninės prekybos ar biuro nekilnojamojo turto paskolomis, ligoninių paskolomis, globos namų paskolomis, sandėliavimo patalpų paskolomis, viešbučių paskolomis, slaugos namų paskolomis, pramonės paskolomis ir daugiabučių paskolomis; SFP interneto svetainėje pateikiama II priedo šablone nurodyta informacija apie šios klasės struktūrizuotas finansines priemones;
c)
paskolos mažosioms ir vidutinėms įmonėms: SFP interneto svetainėje pateikiama III priedo šablone nurodyta informacija apie šios klasės struktūrizuotas finansines priemones;
d)
paskolos automobiliams: SFP interneto svetainėje pateikiama IV priedo šablone nurodyta informacija apie šios klasės struktūrizuotas finansines priemones;
e)
vartojimo kreditai: SFP interneto svetainėje pateikiama V priedo šablone nurodyta informacija apie šios klasės struktūrizuotas finansines priemones;
f)
kredito kortelių paskolos: SFP interneto svetainėje pateikiama VI priedo šablone nurodyta informacija apie šios klasės struktūrizuotas finansines priemones;
g)
išperkamosios nuomos sutartys su asmenimis ir (arba) įmonėmis: SFP interneto svetainėje pateikiama VII priedo šablone nurodyta informacija apie šios klasės struktūrizuotas finansines priemones.
5 straipsnis
Informacijos teikimo periodiškumas
1. 3 straipsnio a ir d punktuose nurodyta informacija pateikiama kas ketvirtį, praėjus ne daugiau kaip mėnesiui nuo atitinkamos struktūrizuotos finansinės priemonės palūkanų nustatytos mokėjimo datos.
2. 3 straipsnio b ir c punktuose nurodyta informacija pateikiama nedelsiant išleidus struktūrizuotą finansinę priemonę.
3. Be 1 ir 2 dalyse nustatytų reikalavimų:
a)
jeigu Europos Parlamento ir Tarybos reglamento (ES) Nr. 596/2014 (5) dėl piktnaudžiavimo rinka (Piktnaudžiavimo rinka reglamentas) 17 straipsnis taip pat taikomas struktūrizuotos finansinės priemonės atžvilgiu, bet kokią pagal tą straipsnį atskleistą informaciją teikiantis subjektas nedelsdamas paskelbia SFP interneto svetainėje;
b)
jeigu a punktas netaikomas, informaciją teikiantis subjektas SFP interneto svetainėje nedelsdamas atskleidžia bet kokį reikšmingą pakeitimą ar įvykį bet kuriuo iš šių atvejų:
i)
pažeidžiamos pagal 3 straipsnio b punktą pateiktuose dokumentuose nustatytos prievolės;
ii)
struktūrinės ypatybės, galinčios reikšmingai paveikti struktūrizuotos finansinės priemonės rezultatus;
iii)
struktūrizuotos finansinės priemonės ir pagrindinio turto rizikos požymiai.
6 straipsnis
Informacijos teikimo procedūros
1. Informaciją teikiantis subjektas pateikia duomenų rinkmenas pagal SFP interneto svetainės informacijos teikimo sistemą ir technines instrukcijas, kurias savo interneto svetainėje turi pateikti EVPRI.
2. EVPRI šias technines instrukcijas savo interneto svetainėje paskelbia ne vėliau kaip 2016 m. liepos 1 d.
3. Informaciją teikiantis subjektas SFP interneto svetainei išsiųstas ir jos gautas rinkmenas elektronine forma saugo bent penkerius metus. Paprašius, informaciją teikiantis subjektas arba emitentas, iniciatorius ar rėmėjas šias rinkmenas pateikia sektorių kompetentingoms institucijoms, apibrėžtoms Reglamento (EB) Nr. 1060/2009 3 straipsnio 1 dalies r punkte.
4. Jeigu informaciją teikiantis subjektas arba emitentas, iniciatorius ar rėmėjas nustato, kad SFP interneto svetainei pateiktuose duomenyse yra faktinių klaidų, jie nedelsdami ištaiso atitinkamus duomenis.
7 straipsnis
Informacijos teikimas nuo įsigaliojimo iki taikymo datos
1. Kiek tai susiję su struktūrizuotomis finansinėmis priemonėmis, išleidžiamomis laikotarpiu nuo šio reglamento įsigaliojimo iki taikymo datos, emitentas, iniciatorius ar rėmėjas laikosi šiame reglamente nustatytų informacijos teikimo reikalavimų tik struktūrizuotų finansinių priemonių, kurios šio reglamento taikymo datą yra dar neapmokėtos, atžvilgiu.
2. Nereikalaujama, kad nuo šio reglamento įsigaliojimo iki taikymo datos emitentas, iniciatorius ar rėmėjas registruotų informaciją, kurios reikalaujama pagal šį reglamentą.
8 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2017 m. sausio 1 d.
Tačiau 6 straipsnio 2 dalis taikoma nuo šio reglamento įsigaliojimo datos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 30 d.

Labels: 12
7
2